
	Participarea la cursul de formare Broadening horizons through outdoor learning, în cadrul proiectului Erasmus+ PLAY OUTDOOR TO LEARN MORE! nr. 2023-1-RO01-KA121-SCH-000120987 mi-a oferit o reală deschidere spre oportunitățile pe care le oferă învățarea de tip outdoor. Am conștientizat că experiențele de învățare în aer liber devin o sursă stimulatoare de fascinație, descoperire și dezvoltare personală. Învățarea devine autentică, diferențiată și individualizată, permite formarea și dezvoltarea progresivă a competențelor-cheie, precum competențe de bază în științe și tehnologii, competențe digitale, a învăța să înveți, competențe sociale și civice, spirit de inițiativă și antreprenoriat, în completarea celor specifice fiecărei discipline în parte.
	Învățarea în aer liber contribuie la implementarea celor 4C-uri ale educației (creativitate ,,critical thinking”, comunicare și colaborare) prin care se construiește un mediu fericit și flexibil care stimulează ulterior dorința de a fi din nou în sala de clasă, de a îndeplini responsabil sarcinile de lucru. Este o formă holistică, experiențială de educație care se centrează pe elev, implicându-l în experiențe de învățare interdisciplinare, active, practice, direct în mediul înconjurător. 
Educația în aer liber poate fi un instrument bun pentru profesori pentru a-și varia predarea și a-i da o altă dimensiune. De asemenea, poate avea un impact pozitiv asupra procesului de învățare, deoarece oferă o abordare holistică a educației, combinând dezvoltarea fizică, intelectuală, emoțională și socială. Cultivă o dragoste pe tot parcursul vieții pentru învățare și un sens pozitiv, asumat, față de mediu, dezvoltând elevilor abilități valoroase pentru succes în diverse aspecte ale vieții.
	Învățarea în context outdoor are un impact pozitiv asupra interacțiunii sociale;  încurajează cooperarea, comunicarea și dezvoltă abilități de rezolvare a problemelor. Ceea ce se învață în aer liber prin experiență ajută elevii să înțeleagă că ceea ce învață la școală este aplicabil în altă parte, în situații din viața reală. Experiența de învățare este mai personală, reală și profundă, permite elevilor să facă propriile alegeri și să ia decizii experimentând lucruri reale, în mod direct. Astfel, se implică emoțional, le crește atenția și dorința de a învăța. 
Dintre principiile și practicile învățării în context outdoor amintesc:
· învățarea crosscurriculară, numerică și științifică, alfabetizarea în aer liber;
· învățarea experiențială și educația ecologică prin metode colaborative;
· conștientizarea senzorială.
Predarea în aer liber poate fi o provocare. Profesorul trebuie să se dovedească flexibil, adaptabil pentru a profita la maximum de mediul unic de învățare. Trebuie să fie deschis, să profite de momentele care pot fi predate și care apar din natură, uneori descoperiri spontane sau interacțiuni neplanificate. Cert este însă că trebuie să rămână un bun strateg pentru a construi o experiență de învățare autentică, relevantă, eficientă. Corelarea obiectivelor specifice de învățare cu strategia didactică, cu evaluarea, opţiunea pentru o anumită strategie didactică în general, şi interactivă, în special, îl determină să stabilească de la început modul în care se va produce învăţarea (prin cooperare, prin competiţie, prin colaborare, prin cercetare, prin descoperire, prin problematizare, prin experimentare, prin aplicaţii practice, prin receptare activă etc.); apoi, căile şi modalităţile care vor conduce la provocarea învăţării dorite: metodele, procedeele, tehnicile, mijloacele de învăţământ (materialele didactice, echipamente, noi tehnologii etc.), formele de organizare a activităţii (frontală, colectivă, pe grupe, în microgrupe, individuală, mixtă), timpul necesar aplicării strategiei alese, dar și cadrul în care are loc experienţa de învăţare (în clasă și în afara clasei, în laborator etc.). Toate aceste elemente sunt corelate cu evaluarea de tip formativ, ce va viza competențele specifice urmărite, o evaluare axată pe proces și pe produs, atât din perspectiva cunoștințelor, cât și a deprinderilor și atitudinilor. 
Evaluarea activităților în aer liber permite profesorului să evalueze progresul, înțelegerea și dezvoltarea abilităților elevilor în contextul mediului exterior. Se recomandă crearea formularului de evaluare pentru autoevaluare (profesor) și altul pentru evaluarea elevilor. Printre metodele active de evaluare pot fi menționate: portofoliul (urmărește implicarea elevilor, abilitățile de rezolvare a problemelor, abilitățile practice), jurnalul / jurnalul reflexiv (promovează autoreflecția, furnizează informații despre progresul lor în învățare), evaluarea orală (încurajează comunicarea orală, abilitățile oratorice). Evaluarea trebuie să fie însă una formativă, să se concentreze pe furnizarea de feedback pentru îmbunătățire, mai degrabă decât pe simpla atribuire a notelor. Accentul ar trebui pus pe recunoașterea progresului elevilor, încurajarea reflecției și promovarea unei experiențe pozitive de învățare în mediul exterior. Acest lucru permite feedback în timp util, ajustarea strategiilor de predare și individualizarea sprijinului pentru elevi.

Exemplu de activitate de tip outdoor: Scrierea creativă (scrierea unei poezii în natură)
Clasa a VII-a
Disciplina: Limba și literatura română
Unitatea de învățare: Culturile se întâlnesc
Competențe generale:
3. Redactarea textului scris de diverse tipuri
4. Utilizarea corectă, adecvată şi eficientă a limbii în procesul comunicării orale și scrise
Competențe specifice:
3.3. Utilizarea unor surse diverse pentru realizarea de texte originale
4.5. Dezvoltarea gândirii logice şi analogice, prin valorificarea competenței lingvistice, în 
procesul de învățare pe tot parcursul vieții
Conținuturi:
Tiparul textual descriptiv (redactare)
Strategia: 
►Mindfulness în mijlocul naturii (respirație, relaxare, fiind ,,prezent", ascultând, contemplând și tăcând);
►observarea elementelor cadrului natural primăvara / vara;   
► exersarea vocabularului în context, pentru a dezvolta abilitățile lingvistice;
► utilizarea un limbaj expresiv, specific unei descrieri artistice, cu accent pe figuri de stil și imagini artistice
► crearea unei poezii despre un element al naturii.
Pasul 1 (10minute) : Se împarte grupul de elevi în grupuri mai mici. Aceștia sunt familiarizați cu noul mediu de învățare. Profesorul le vorbește despre elementele cadrului natural, numindu-le, precizând de ce sunt speciale. Le poate aduce o curiozitate despre un element, o caracteristică a acestuia, informații despre importanța ecosistemelor și a protecției mediului. De asemenea, poate stimula simțurile copiilor prin recitarea unor versuri ale unor autori cunoscuți.
Pasul 2 (10minute) În grupuri de 4-6 elevii observă elementele cadrului natural și aleg unul care îi inspiră, pentru a sta în fața lui. În mod individual, ei stau liniștiți, contemplă și înregistrează cuvintele la care se gândesc, scriindu-le pe hârtie. Aceste cuvinte ar putea fi substantive, adjective sau verbe.
Sugestie: Elevii sunt încurajați să scrie despre ce pot vedea, auzi, simți și mirosi. Este o experiență senzorială care poate fi dirijată astfel:
Am deschis ochii și am văzut...
Am ascultat cu atenție și am auzit...
Cu mâinile întinse am simțit...
Am inspirat adânc și am mirosit...
Jos am găsit...
Pasul 3 (aproximativ 15 minute) În cele din urmă, grupul desemnat lucrează împreună, se construiesc structuri expresive pe care apoi le folosesc pentru a compune o poezie. La final, acestea sunt împărtășite întregii clase.
Reflexie/Evaluare:
                  Ce am învățat?
                  Cum m-am simțit în natură?

